**Sjötti fundur stjórnar Fjár- og hjarðhundadeildar, 25.01.2021 kl.17:30 á Selfossi og í gegnum fjarfundabúnað.**

Mættir eru allir meðlimir stjórnar: Jónína Guðmundsdóttir, formaður, Jóhanna Eivinsdóttir, gjaldkeri, Elín Lára Sigurðardóttir, meðstjórnandi, Birna Sólveig Kristjónsdóttir, meðstjórnandi og Svava Björk Ásgeirsdóttir ritari.

Stjórn hefur ekki fundað formlega síðan í haust sökum þeirra takmarkana sem við höfum búið við á meðan heimsfaraldur geisar. Stjórn var full bjarsýni í haust sem endranær og hafði lagt drög að virku starfi deildar en því miður náðist ekki að halda þau plön.

Stjórn hefur átt í góðum og markvissum samskiptum í gegnum samskiptamiðla og tölvupóst þar sem haldið er utan um þau mál sem koma inn á borð stjórnar hverju sinni og þau verkefni sem taka þarf til skoðunar.

**Efni fundar:**

1. **Verklagsreglur fyrir tengiliði og vinnureglur stjórnar**

Verið er að leggja drög að vinnureglum stjórnar sem og verklagsreglum fyrir tengiliði. Verklagsreglur verða lagðar fram á ársfundi til kynningar og samþykktar. Vinna við verklagsreglur stjórnar munu bíða eftir nýrri stjórn en núverandi stjórn telur mikilvægt að slíkar reglur verði settar.

1. **Ársfundur Fjár – og hjarðhundadeildar 2021**
	1. Umræða um ársfund deildar í mars. Stefnt er að halda ársfund en skoða þarf með hvaða hætti það væri mögulegt og hvernig skal standa að þeim kosningum sem eru á dagskrá. Ljóst er að líkur eru á að einhverjar samkomutakmarkanir verði enn í gildi og skoða þarf hvaða möguleikar eru í stöðunni. Leitað verður til framkvæmdastjóra og stjórnar HRFÍ og skoðað hvað aðrar deildir eru að skipuleggja. Skýrsla stjórnar sem og gjaldkera verða tilbúnar fyrir ársfund sem og ársskýrslur tengiliða. Skýrslurnar verða allar birtar á heimasíðu deildar tímanlega fyrir ársfund fyrir félagsmenn til að kynna sér.
	2. **Kosning tengiliða á ársfundi:** Kosið verður á ársfundi um tengiliði og geta nýjir frambjóðendur gefið kost á sér til starfa. Kanna þarf hvaða tengiliðir hyggjast bjóða sig áfram til starfa. Eftirfarandi eru starfandi tengiliðir í dag:
* fyrir australian cattle dog er Jóhanna Magnúsdóttir
* fyrir australian shepherd er Silla Rósa Dal Christensen
* fyrir border collie er Guðrún Sigurðardóttir
* fyrir briard er Stella Sif Gísladóttir
* fyrir shetland sheepdog er Lilja Dóra Halldórsdóttir
* fyrir white swiss shepherd dog er Hjördís Helga Ágústsdóttir
* fyrir welsh corgi pembroke er Elena Tryggvason. Stjórn skipaði hana til starfsins haustið 2020.
* fyrir collie smooth og collie rough er Guðríður Magnúsdóttir
* enginn starfandi tengiliður hefur verið fyrir old english sheepdog í nokkur ár, en búið er að reyna að skipa tengilið í þeirri tegund, enn sem komið er án árangurs.
	1. **Kosning stjórnar á ársfundi:**

Kjósa þarf um þrjú sæti í stjórn Fjár – og hjarðhundadeildar. Svava Björk Ásgeirsdóttir lætur af störfum eftir þriggja ára setu í stjórn og Birna Sólveig Kristjónsdóttir lætur af störfum eftir tveggja ára setu í stjórn. Einnig hefur núverandi formaður, Jónína Guðmundsdóttir, óskað eftir því að láta af störfum eftir eitt ár í starfi. Stjórnarmeðlimir eru sammála um að samstarfið hafi gengið vel þrátt fyrir fordæmalausa tíma í starfi félagsins og óska þess að starf deildar muni koma til með að halda áfram að blómstra og dafna með nýrri stjórn sem skipuð verður á ársfundinum.

 Óska þarf eftir framboðum frá félagsmönnum þeim er áhuga hafa á að starfa í stjórn deildar. Að vinna í slíkri sjálfboðavinnu er skemmtilegt, lærdómsríkt og fjölbreytt, og krefst þess að fólk geti unnið af trúmennsku í góðu samstarfi og lagt sitt af mörkum til að efla félagið og standa vörð um hagsmuni þess.

Úr starfsreglum ræktunardeilda: <http://www.hrfi.is/uploads/2/2/3/3/22333014/starfsreglur_r%C3%A6ktunardeilda_mars2018.pdf>

„*2.Kosning í stjórn ræktunardeildar fer fram á ársfundi deildarinnar ár hvert. Hver stjórnarmaður er kosinn til tveggja ára í senn. Endurkjör er leyfilegt. Kosningarrétt og kjörgengi á ársfundum deilda hafa þeir, sem eru skráðir eigendur hunda eða hafa verið skráðir eigendur hunda í viðkomandi deild í tvö ár og skuldlausir við félagið það ár sem ársfundur er haldinn. Hjón hafa kosningarétt og kjörgengi hvort heldur þau greiða félagsgjald sem hjón eða í sitthvoru lagi sé annað þeirra skráð fyrir hundi í deildinni. Á fyrsta fundi eftir ársfund skal stjórn velja sér formann.*

*4. Þeir sem sitja í stjórn ræktunardeilda og nefnda ásamt tengiliðum eru fulltrúar Hundaræktarfélags Íslands. Þeir skulu gæta trúmennsku í störfum, leggja sitt af mörkum til að efla félagið og standa vörð um hagsmuni þess. Þeir sem valdir eru til stjórnarstarfa þurfa að þekkja lög og reglur HRFÍ og starfa samkvæmt þeim í sérhverju máli sem þeim er falið að vinna“.*

* 1. **Kosning um verklagsreglur tengiliða**

Stjórn ætlar að kynna sér hvernig hægt verði að standa að kosningu um verklagsreglur tengiliða á ársfundi, sbr. það sem fram hefur komið undir lið 1 í fundargerð.

1. **Deildarsýning 2021**

Stjórn hafði hafið vinnu við skipulagningu deildarsýningar fyrir árið 2020 en þau plön stóðust ekki eins og deildarmeðlimir vita. Nú veltur allt á bólusetningum og stöðunni í heiminum til ferðalaga. Enn sem komið er er ekki íslenskur dómari með réttindi á allar tegundir í deild. Stjórn hafði fengið jákvætt svar frá erlendum dómara með réttindi á allar tegundir innan deildar og vonandi getur orðið af deildarsýningu árið 2021. Markmið stjórnar var að viðkomandi dómari myndi einnig vera með námskeið fyrir deildarmeðlimi daginn eftir sýninguna.

**4.Stigahæstu hundar 2020**

**Viðurkenningar vinnuhunda**

Stjórn hefur ákveðið að veita stigahæstu vinnuhundum í hverjum flokki viðurkenningu fyrir árið 2020 og verður miðað við niðurstöður vinnuhundadeildar. Viðurkenningar verða veittar á ársfundi.

**5.Tengiliðir**

Umræður um störf tengiliða. Samráðsfundur með tengiliðum hefur ekki orðið að veruleika en nauðsynlegt er að fá fram ólíka reynslu, sjónarmið og vinnulag sitjandi tengiliða og reyna að taka höndum saman um að bæta innra starf og samskipti milli sjálfboðaliða innan deildarinnar. Verklagsreglur eru í smíðum og mun stjórn kynna þær á ársfundi.

**6. Smalaeðlispróf og fjárhundapróf**

 Því miður var ekki hægt að halda prófin síðastliðið haust eins og til stóð, en stefnan sett á haustið 2021. Ljóst er að áhugi er fyrir hendi og síðast komust færri að en vildu. Stjórn færir þeim sem koma að því að slík próf geti orðið að veruleika sínar bestu þakkir nú sem fyrr.

1. **Vegna endurskoðunar á 10.kafla ræktunarreglna HRFÍ**

Stjórn sendi út beiðni í haust til skráðra ræktenda í deild vegna endurskoðunar á 10. Kafla í ræktunarreglum félagsins. Kaflinn fjallar um ýmsar heilsufars- og skráningarkröfur sem félagið gerir til hundakynja sem ræktuð eru undir merkjum félagsins. Óskaði stjórn eftir því að fá ábendingar eða athugasemdir sendar með tölvupósti vegna endurskoðunar á reglunum sem kynntar voru félagsmönnum vorið 2020. Nokkrir ræktendur sendu inn athugasemdir sem komið var á framfæri við ræktunar – og staðlanefnd HRFÍ. Málið er í vinnslu en covid ástandið hefur sett strik í reikninginn í þessu sem öðru og hefur stjórn HRFÍ ákveðið að gefa rýmri tíma til úrvinnslu og frestaði gildistöku kaflans til 1.mars 2021.

**8.Önnur mál**

Alls voru fjögur mál send áfram til siðanefndar á árinu 2020. Stjórn hefur ekki fengið nein viðbrögð við þeim málum enn sem komið er og gerir ráð fyrir að þau séu í vinnslu.

Stjórn Fjár - og hjarðhundadeildar óskar eftir áframhaldandi góðum samskiptum og samvinnu við félagsmenn í deildinni. Áhugavert verður að heyra ársskýrslur tengiliða eftir árið 2020 því ljóst er að deildin hefur stækkað, hundum fjölgað, bæði got og innflutningur í tegundum í deild. Félagsmönnum fjölgar og er það gleðiefni og tækifæri. Stjórn minnir á mikilvægi þess að ræktendur kynni starf félagsins og kynni fjár – og hjarðhundadeild sérstaklega fyrir sínum hvolpakaupendum og bendi þeim auk þess á annað starf innan félagsins sem gæti hentað viðkomandi. Auk þess þarf félagið alltaf á sjálfboðaliðum að halda í hin ýmsu störf og vonast stjórn eindregið eftir því að félagsmenn í deild láti ekki sitt eftir liggja þegar á þarf að halda.

Fundi slitið kl. 19:00.